กลุ่ม PTT ร่วมให้บริการที่ปรึกษาทางวิศวกรรมครบวงจรแก่บริษัททั้งใน-นอกกลุ่ม
กลุ่ม PTT ร่วมให้บริการ "ที่ปรึกษาทางวิศวกรรมครบวงจร" แก่บริษัททั้งใน-นอกกลุ่ม PTT เพื่อรับมือกับการเปลี่ยนแปลงในธุรกิจพลังงาน-สร้างความเชื่อมั่นให้กับทั้งกลุ่มอุตสาหกรรม
2 ก.ย. 2558

นายสุรงค์ บูลกุล ประธานเจ้าหน้าที่ปฏิบัติการกลุ่มธุรกิจโครงสร้างพื้นฐาน บริษัท ปตท. จำกัด (มหาชน) หรือ PTT พร้อมด้วยนายสุกฤตย์  สุรบถโสภณ กรรมการผู้จัดการใหญ่ บริษัท ไออาร์พีซี จำกัด (มหาชน) หรือ IRPC และนายอธิคม เติบศิริ ประธานเจ้าหน้าที่บริหารและกรรมการผู้จัดการใหญ่ บริษัท ไทยออยล์ จำกัด (มหาชน) หรือ TOP ร่วมกันเปิดตัว “กลุ่มความร่วมมือการให้บริการทางวิศวกรรมและที่ปรึกษาทางเทคนิค กลุ่มปตท.” หรือ PTT Group Engineering Services &amp; Technical Solutions (ESTS) Collaboration ณ นิเวศอุตสาหกรรมวนารมย์ กลุ่มปตท. (WEcoZi) จ.ระยอง โชว์ความพร้อมในการให้บริการด้านวิศวกรรมเต็มรูปแบบสำหรับลูกค้าทั้งในและนอกกลุ่ม ปตท.
โดย PTT Group ESTS Collaboration จัดตั้งขึ้นเพื่อสร้างมาตรฐานในงานวิศวกรรมสำหรับบริษัททั้งในและนอกกลุ่ม ปตท. สอดคล้องกับนโยบายของกลุ่ม ปตท. ในการเติบโตอย่างยั่งยืนด้วยฐานขององค์ความรู้ ซึ่งเกิดขึ้นจากความร่วมมือระหว่างบริษัทในกลุ่มธุรกิจโครงสร้างพื้นฐานของ ปตท. ประกอบด้วย  ปตท.โดยสายงานวิศวกรรมและบริหารโครงการ  ,บริษัท พีทีที เอนเนอร์ยี่โซลูชั่นส์ จำกัด (PTTES) ในฐานะผู้ให้บริการที่ปรึกษาทางด้านเทคนิคและวิศวกรรม และ บริษัท พีทีที เมนเทนแนนซ์ แอนด์ เอนจิเนียริง จำกัด (PTTME) ในฐานะผู้ให้บริการด้านวิศวกรรมและซ่อมบำรุง ตั้งแต่ขั้นตอนการศึกษาความเป็นไปได้ การออกแบบพื้นฐานทางวิศวกรรม การบริหารโครงการ การควบคุมการก่อสร้าง การซ่อมบำรุง การให้บริการด้านมาตรฐานทางวิศวกรรม และงานให้คำปรึกษา
“PTTME และ PTTES เริ่มต้นจากธุรกิจปิโตรเคมีและโรงกลั่น จึงมีความเชี่ยวชาญเชิงลึก มีองค์ความรู้และบุคลากรพร้อม ถือเป็นจุดเด่นของบริการ จึงพร้อมที่จะนำความรู้และความเชี่ยวชาญที่มีมาต่อยอดเป็นบริการที่ปรึกษาอย่างมืออาชีพ” นายสุกฤตย์ กล่าว
ขณะที่นายอธิคม เปิดเผยว่าในภาวะผันผวน ทุกบริษัทต้องลดต้นทุนและบริหารค่าใช้จ่ายให้มีประสิทธิภาพสูงสุด บริการด้าน Engineering &amp; Technical Solutions จึงรู้ถึงความต้องการ ความจำเป็นและข้อจำกัดของลูกค้า เช่น การจำกัดการลงทุน เน้นเพิ่มประสิทธิภาพการบริการในช่วงภาวะราคาน้ำมันผันผวน เป็นต้น
ด้านนายสุรงค์ กล่าวเพิ่มเติมว่า PTT Group ESTS Collaboration เป็นแบบอย่างในการเตรียมความพร้อมรับมือกับการเปลี่ยนแปลงในธุรกิจพลังงานเพื่อเข้าสู่รูปแบบของธุรกิจใหม่ๆ อีกทั้งยังเป็นการให้บริการที่มีวิสัยทัศน์ออกไปนอกกลุ่ม ปตท. เพื่อสร้างความเชื่อมั่นให้กับทั้งกลุ่มอุตสาหกรรม สร้างความพร้อมเพื่อรับมือกับความท้าทายต่างๆ ที่อาจจะเกิดขึ้นในอนาคต